趙振文在城北廂兩月無日不游馬塍作歌美之請知振文者同賦
作者：葉適
朝代：宋

paragraphs: 馬塍東西花百里，錦雲繡霧參差起。
長安大車喧廣陌，問以馬塍云未識。
酴醿縛籬金沙牆，薜荔樓閣山茶房。
高花何啻千金直，著價不到宜深藏。
青鞋翩翩烏鶴袖，嚴勞引首金蔣後。
隨園摘蕊煎凍酥，小分移床獻春酒。
陳通苗傅昔弄兵，此地寂寞狐狸行。
聖人有道賁草木，我輩裁花樂太平。
知君已於苕水住，盡日艣聲摇上渚。
無際滄波蓼自分，有情碧落鷗偏聚。
追逐風光天漫許，拋擲身世人應怒。
君不見南宮載寶回，何如趙子穿花去。